แนวคิดของ Power Bank กับการออมเงินและการลงทุน
โดย...จันทร์ฉาย อังศมาพร
24 ก.พ. 2559

โดย...จันทร์ฉาย อังศมาพร
ทุกครั้งเวลาที่เราหยิบ Power Bank มาใช้ เวลาแบตเตอรี่มือถือเราหมด และฉุกเฉินต้องใช้โทรศัพท์มือถือในเวลานั้น ทั้งยังอยู่ในรถอีกพักใหญ่ มีอุบัติเหตุรถยนต์อีกต่างหาก หรือมีเรื่องเร่งด่วน ทำให้นึกถึงความจำเป็นของการมี Power Bank หรือแบตเตอรี่สำรองทันที
 ในชีวิตประจำวันจำเป็นต้องมีแหล่งที่ทำหน้าที่เหมือนแบตเตอรี่สำรอง Power Bank ในด้านการออมเงินและการลงทุนลองสมมติว่ามีเหตุการณ์ที่เกิดขึ้นดังนี้ครอบครัวเราเจอ 2 สถานการณ์ คุณจะทำอย่างไร
1.ต้องใช้เงินรักษาคนในบ้านเป็นระยะเวลา 2 ปี ใช้เงิน 2.4 ล้านบาท ใช้ทุก 2 เดือน จำนวนเงิน 2 แสนบาท
2.ต้องใช้เงินลงทุนซื้อสินค้าเพราะมีออร์เดอร์รออยู่ 2 ล้านบาท กำไรแน่ๆ 30% ในเงื่อนไขลูกค้าจะชำระค่าสินค้าให้เราเป็นระยะเวลามากกว่า 3 เดือน ซึ่งวงเงินของบริษัทได้ใช้เต็มวงเงินแล้ว
ทั้งสองเหตุการณ์หากเราสมมติว่าเราเองมีรายได้ในบ้านที่ไม่พอ หรือตามไม่ทันกับเหตุการณ์ทั้งสอง และมีเงินสดเหลือเพียง 3 แสนบาท เมื่อเกิดเหตุการณ์ทั้งสองในครอบครัวหนึ่ง ครอบครัวนั้นจะดำเนินการอย่างไร ประเด็นที่น่าสนใจและต้องเข้าใจมากคือสินทรัพย์แต่ละประเภทมีสภาพคล่องต่างกัน เรียงลำดับสภาพคล่องจากมากที่สุดไปน้อยที่สุดคือ เงินฝากออมทรัพย์/ประจำ กองทุนตลาดเงิน กองทุนตราสารหนี้แบบมีระยะเวลา ทองคำ พันธบัตรรัฐบาล หุ้นกู้บริษัทเอกชน กรมธรรม์ประกันชีวิตแบบมีมูลค่าเงินสดเพื่อการเวนคืน ที่ดิน บ้าน คอนโด
ประเด็นถัดไปคือ การเลือกที่จะถอนตัวไหนและคุ้มไม่คุ้ม หมายถึงขาดทุนไหมหรือรอได้ไหม หรือ เลือกถอนตัวไหนก่อนหลัง หรือขายยากหรือง่าย ใช้เร็วหรือรอได้ ใช้แค่ไหน ทั้งหมด หรือทีละก้อน มีหลายแนวคิด หากไม่มีความจำเป็นที่ต้องรอผลตอบแทนให้ Cover ในเรื่องของการรักษาพยาบาล เพราะรอไม่ได้ เงินต้นหายระหว่างทางก็ไม่ได้ และต้องมีกระแสเงินสดจ่ายที่แน่นอน เหตุการณ์นี้ต้องถอนเงินฝาก กองทุนตลาดเงินจนถึงกองทุนที่มีระยะเวลา หากไม่พอ การเลือกขายทองคำกับถอนกรมธรรม์ประกันชีวิต อันไหนควรดำเนินการมากกว่า อันนี้ครอบครัวต้องเป็นคนตอบว่า ถ้ามีกรมธรรม์เยอะมากและเหมาะสมกับคนในครอบครัว การคืนกรมธรรม์แล้วได้เงินเวนคืนก็อาจจะเหมาะกว่า แต่ถ้าทองคำมีต้นทุนเพียงบาทละ 6,000 บาท การขายทองคำ อาจจะเหมาะก็ได้ หากครอบครัวนั้นไม่มีกรมธรรม์ที่เพียงพอกับความต้องการด้านการคุ้มครองชีวิตและสุขภาพ
ประเด็นถัดไปคือใช้เงินช่วงสั้นหรือยาวและจะได้เงินคืนกลับมาในระยะอันใกล้หรือไม่
กรณีนี้เราต้องคิดต่อให้ดีว่า หากเป็นการใช้เงินเพื่อการลงทุนในการที่จะได้ยอดขายและทำกำไรเหมือนกับเหตุการณ์ที่ 2 การถอนเงินจากบัญชีหรือทรัพย์สินที่มีสภาพคล่องออกมาก่อนเป็นความสำคัญอันดับแรก เมื่อไม่พอขอกู้เพิ่มบางส่วนได้ไหม จากการเอาทรัพย์สินที่มีอยู่ เช่น บ้านหรือคอนโด หาดอกเบี้ยที่ดีที่สุด ตัวอย่างตามเหตุการณ์ที่ 2 หากจะมีรายรับกลับมาภายใน 3 เดือน ระหว่าง 3 เดือนนั้น พอไหม ค่าใช้จ่ายหรือควรเตรียมสภาพคล่องเป็น 6 เดือน เผื่อการชำระสินค้าของลูกค้าเรามีประเด็นคือไม่จ่ายตามเวลา การขอกู้โดยใช้บ้านและที่ดินออกมาเป็นวงเงินเบิกเกินบัญชีอาจจะมีความจำเป็นอีกประเด็นหนึ่งขึ้นมา เพราะการมีสภาพคล่องทั้งทางธุรกิจและครอบครัวต้องมาก่อนเสมอ
ทั้งสองเหตุการณ์มีเรื่องที่ต้องเตรียมการเสมอ เพราะการรักษาพยาบาลเป็นเรื่องสำคัญ การมีประกันสุขภาพของครอบครัว จึงมีความสำคัญมาก การขอสินเชื่อสำหรับการใช้ออร์เดอร์ของคู่ค้ามาค้ำประกันก็ยิ่งมีความสำคัญทำให้การดำเนินชีวิตทั้งทางธุรกิจและชีวิตส่วนตัวไม่สะดุด แต่ถ้าบังเอิญไม่ทำไว้เลย แล้วมีเหตุการณ์ทั้งสองเกิดกับครอบครัว ที่กล่าวมาทั้งหมดเป็นเรื่องที่ต้องเตรียมทั้งสิ้น การมีทรัพย์สินที่สะสมไว้เสมือนมี Power Bank ไม่พอ ก็ดึงมาใช้ เมื่อไม่ใช้ก็สะสมไป สะสมยิ่งมากความเสี่ยงที่จะกลัดกลุ้มหัวใจก็จะน้อย ทำไปเก็บไปเหมือนใช้ Power Bank ไปนะคะ